CELEX: 62008CN0183
Language: el
Date: 2008-04-29 00:00:00
Title: Υπόθεση C-183/08 P: Αναίρεση που άσκησε στις 29 Απριλίου 2008 η Επιτροπή των Ευρωπαϊκών Κοινοτήτων κατά της αποφάσεως που εξέδωσε το Πρωτοδικείο (πέμπτο τμήμα) στις 14 Φεβρουαρίου 2008 στην υπόθεση T-351/05, Provincia di Imperia κατά Επιτροπής

15.8.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 209/20
            
         Αναίρεση που άσκησε στις 29 Απριλίου 2008 η Επιτροπή των Ευρωπαϊκών Κοινοτήτων κατά της αποφάσεως που εξέδωσε το Πρωτοδικείο (πέμπτο τμήμα) στις 14 Φεβρουαρίου 2008 στην υπόθεση T-351/05, Provincia di Imperia κατά Επιτροπής
   (Υπόθεση C-183/08 P)
   (2008/C 209/28)
   Γλώσσα διαδικασίας: η γαλλική
   Διάδικοι
   
      Αναιρεσείουσα: Επιτροπή των Ευρωπαϊκών Κοινοτήτων (εκπρόσωποι: D. Martin και L. Flynn)
   
      Αντίδικος κατ' αναίρεση: Provincia di Imperia
   Αιτήματα της αναιρεσείουσας
   Η αναιρεσείουσα ζητεί από το Δικαστήριο:
   
               —
            
            
               να αναιρέσει την απόφαση του Πρωτοδικείου της 14ης Φεβρουαρίου 2008 στην υπόθεση T-351/05,
            
         
               —
            
            
               να κρίνει απαράδεκτη την προσφυγή που άσκησε η Provincia di Imperia στην εν λόγω υπόθεση,
            
         
               —
            
            
               να καταδικάσει την Provincia di Imperia στα δικαστικά έξοδα στα οποία υποβλήθηκε η Επιτροπή στο πλαίσιο της υπό κρίση υποθέσεως.
            
         Λόγοι αναιρέσεως και κύρια επιχειρήματα
   Με την αίτηση αναιρέσεως, η Επιτροπή προσάπτει στο Πρωτοδικείο ότι στην αναιρεσιβαλλόμενη απόφαση δεν εφάρμοσε ορθώς τις προϋποθέσεις του παραδεκτού προσφυγής ακυρώσεως ασκουμένης δυνάμει του άρθρου 230 ΕΚ, ειδικότερα καθόσον θεώρησε ότι η αναιρεσείουσα-προσφεύγουσα πρωτοδίκως είχε έννομο συμφέρον για την άσκηση της προσφυγής. Συγκεκριμένα, προσφυγή ακυρώσεως που ασκείται από φυσικό ή νομικό πρόσωπο είναι παραδεκτή μόνο στον βαθμό που η προσφυγή αυτή μπορεί, με το αποτέλεσμά της, να προσπορίσει όφελος στον διάδικο που την άσκησε. Εν προκειμένω, η προσφυγή της αναιρεσείουσας είναι προφανώς απαράδεκτη, καθόσον η απόφαση περί ακυρώσεως της προσβαλλομένης πράξεως δεν θα μπορούσε, αυτή καθεαυτή, να προσπορίσει «όφελος» στην αναιρεσείουσα. Συγκεκριμένα, η επιδότηση χορηγείται κατά την ελεύθερη κρίση της Επιτροπής και, συνεπώς, ένας διαγωνιζόμενος, ο οποίος ανταποκρίνεται σε πρόσκληση υποβολής προτάσεων, δεν έχει αξίωση για μια τέτοια επιδότηση.
   Επικουρικώς, η Επιτροπή ισχυρίζεται ότι, ακόμη κι αν η προσφεύγουσα πρωτοδίκως είχε έννομο συμφέρον κατά την ημερομηνία της ασκήσεως της προσφυγής της, το έννομο αυτό συμφέρον έπαψε, εν πάση περιπτώσει, να υφίσταται κατά την ημερομηνία εκδόσεως της αναιρεσιβαλλομένης αποφάσεως, καθόσον η πίστωση που είχε διατεθεί για την πρόσκληση υποβολής προτάσεων είχε στο σύνολό της εξαντληθεί και ο προγραμματισμός είχε ολοκληρωθεί.